魏新野壯侯文聘宇仲業，漢南陽宛人也。初為劉表大將，使禦北方。表薨，其子琮立。曹操征荊州，琮舉州降，聘乃詣操。操問曰：「來何遲邪？」聘曰：「先日不能輔弼劉荊州以奉國家，荊州雖沒，常願據守川漢，保全土境，生不負於孤弱，死無愧於地下，而計不得已，以至於此。實懷悲慚，無顏早見耳。」遂欷歔流涕。操為之愴然，曰：「仲業，卿真忠臣也。」厚禮待之。授兵，使與曹純追討劉備於長阪。